韩愈
咏雪赠张籍
只见纵横落，宁知远近来。飘飖还自弄，历乱竟谁催。
座暖销那怪，池清失可猜。坳中初盖底，垤处遂成堆。
慢有先居后，轻多去却回。度前铺瓦陇，发本积墙隈。
穿细时双透，乘危忽半摧。舞深逢坎井，集早值层台。
砧练终宜捣，阶纨未暇裁。城寒装睥睨，树冻裹莓苔。
片片匀如剪，纷纷碎若挼。定非燖鹄鹭，真是屑琼瑰。
纬繣观朝萼，冥茫瞩晚埃。当窗恒凛凛，出户即皑皑。
压野荣芝菌，倾都委货财。娥嬉华荡漾，胥怒浪崔嵬。
碛迥疑浮地，云平想辗雷。随车翻缟带，逐马散银杯。
万屋漫汗合，千株照曜开。松篁遭挫抑，粪壤获饶培。
隔绝门庭遽，挤排陛级才。岂堪裨岳镇，强欲效盐梅。
隐匿瑕疵尽，包罗委琐该。误鸡宵呃喔，惊雀暗裴回。
浩浩过三暮，悠悠匝九垓。鲸鲵陆死骨，玉石火炎灰。
厚虑填溟壑，高愁睠斗魁。日轮埋欲侧，坤轴压将颓。
岸类长蛇搅，陵犹巨象豗.水官夸杰黠，木气怯胚胎。
著地无由卷，连天不易推。龙鱼冷蛰苦，虎豹饿号哀。
巧借奢华便，专绳困约灾。威贪陵布被，光肯离金罍。
赏玩捐他事，歌谣放我才。狂教诗硉矹，兴与酒陪鳃。
惟子能谙耳，诸人得语哉。助留风作党，劝坐火为媒。
雕刻文刀利，搜求智网恢。莫烦相属和，传示及提孩。